
Patērētāju strīdu risināšanas komisija (turpmāk - Komisija) šādā sastāvā: 
Komisijas priekšsēdētāja Marta Urbāne, 
Komisijas locekļi Andrejs Vanags kā patērētāju interešu pārstāvis un Inga Kursīte kā komersantu interešu pārstāve, izskatīja rakstveida procesā strīdu starp patērētāju un SIA “MAZĀ CILTS” (turpmāk – sabiedrība) saistībā ar distances līgumā iegādātas preces nepiegādāšanu un samaksātās naudas summas atmaksu.

No lietā esošajiem materiāliem izriet, ka 2025. gada 2. septembrī sabiedrības interneta veikalā tika pasūtīts daudzfunkciju aktivitāšu kubs no koka “Meža zvēri”. Preces cena bija 54,90 EUR, bet piegādes maksa 2,80 EUR, kopā 57,70 EUR. Rēķinā Nr. 7915 kā preces saņēmēja norādīta patērētāja. Prece patērētājai netika piegādāta. Patērētāja vairākkārt sazinājās ar sabiedrību par preces piegādi un turpināja gaidīt tās piegādi, tādējādi dodot sabiedrībai papildu laiku līguma izpildei. Vēlāk sabiedrība patērētājai nosūtīja dāvanu karti 60,00 EUR vērtībā. Patērētāja vērsās Patērētāju tiesību aizsardzības centrā  (turpmāk – PTAC) saistībā ar preces nepiegādāšanu un samaksātās naudas summas neatmaksāšanu. Sabiedrība pēc PTAC pieprasījuma skaidrojumu par patērētājas prasījumu nesniedza. Patērētāja Komisijai lūdz atmaksāt par nepiegādāto preci samaksāto naudas summu 57,70 EUR.
Komisija secina, ka strīds ir par sabiedrības pienākumu atmaksāt patērētājai par nepiegādāto preci samaksāto naudas summu 57,70 EUR.
Saskaņā ar Patērētāju tiesību aizsardzības likuma (turpmāk – PTAL) 30. panta pirmo daļu, ja līgumslēdzējas puses nav vienojušās citādi, pārdevējs piegādā preci, nododot to patērētāja valdījumā bez nepamatotas kavēšanās, bet ne vēlāk kā 30 dienu laikā pēc līguma noslēgšanas. Saskaņā ar PTAL 30. panta otro daļu, ja pārdevējs nav izpildījis pienākumu piegādāt preci noteiktajā termiņā, patērētājs pieprasa, lai pārdevējs piegādā preci apstākļiem atbilstošā papildu termiņā. Ja pārdevējs preci papildu termiņā nepiegādā, patērētājs ir tiesīgs vienpusēji atkāpties no līguma. Savukārt saskaņā ar PTAL 30. panta septīto daļu, patērētājam vienpusēji atkāpjoties no līguma, pārdevējam bez nepamatotas kavēšanās, bet ne vēlāk kā 14 dienu laikā ir pienākums atmaksāt patērētājam visas saskaņā ar līgumu samaksātās naudas summas.
Komisija konstatē, ka sabiedrība pasūtīto preci patērētājai nepiegādāja. Patērētāja pēc sākotnējā piegādes laika vairākkārt sazinājās ar sabiedrību un gaidīja preces piegādi, tādējādi faktiski dodot sabiedrībai papildu laiku līguma izpildei. Tomēr prece arī šajā laikā netika piegādāta. Sabiedrība nav iesniegusi pierādījumus par preces piegādi vai patērētājas samaksātās naudas summas atmaksu. Sabiedrības atsūtītā dāvanu karte 60,00 EUR vērtībā neaizstāj pienākumu atmaksāt par nepiegādāto preci samaksāto naudas summu, jo lietas materiāli neapliecina, ka patērētāja būtu piekritusi naudas atmaksu aizstāt ar dāvanu karti. Turklāt no lietas materiāliem izriet, ka patērētājai nebija iespējams dāvanu karti izmantot, līdz ar to viņa no tās nav guvusi mantisku labumu.
Līdz ar to Komisija secina, ka patērētāja bija tiesīga vienpusēji atkāpties no līguma un sabiedrībai ir pienākums atmaksāt patērētājai saskaņā ar līgumu samaksāto naudas summu 57,70 EUR. Patērētājas prasījums ir pamatots un apmierināms.
Ņemot vērā minēto, Komisija, pamatojoties uz Patērētāju tiesību aizsardzības likuma  26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo daļu un 30. panta pirmo, otro un septīto daļu,
nolemj:
apmierināt patērētājas prasījumu.
Uzlikt pienākumu SIA “MAZĀ CILTS” atmaksāt patērētājai par nepiegādāto preci samaksāto naudas summu 57,70 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

